Прыблізна ў двух кіламетрах ад вёскі Ягаднае ў свой час існавала вёска Мачынск. Як і многія іншыя ўдаленыя паселішчы, яна не мела перспектыў развіцця, і калі апошнія жыхары перабраліся з яе “бліжэй да цывілізацыі”, непатрэбныя больш пабудовы былі зруйнаваны, садовыя дрэвы выкарчаваны, а выслабаненыя землі пушчаны ў сельгасабарот. Аднак нядаўна нехта з былых мачынцаў ці іх нашчадкі замацавалі на камяні, які ляжыць на ўскрайку прылягаючага да месца колішняй вёскі леса, памятны знак. Міні-мемарыял атрымаўся зусім просты — з эмаліраванай бляхі, замацаванай на шурпатай паверхні валуна звычайным бетонам. Сам па сабе ён не мае асаблівых мастацкіх вартасцей, але пры гэтым надзіва гарманічна ўпісваецца ў акаляючы пейзаж і пакідае вельмі моцнае ўражанне.